Rúrik kominn með milljón fylgjendur á Instagram í krafti einstakrar fegurðar Rúrik er fjallmyndarlegur en er með 300 þúsund færri fylgjendur en Fjallið þegar þetta er skrifaðVísir / Instagram Landsliðsmaðurinn snoppufríði Rúrik Gíslason er kominn með eina milljón fylgjenda á samfélagsmiðlinum Instagram . Fylgjendum hans hefur fjölgað á ógnarhraða síðan hann kom inn á sem varamaður í fyrsta leik Íslands á HM í knattspyrnu fyrir viku síðan . Það virðast þó síður vera knattspyrnuhæfileikar hans en undurfögur ásýnd sem vekur athygli heimsbyggðarinnar . Hefur verið rætt um að Rúrik hefji fyrirsætuferil eftir mótið með aðstoð vinar síns Egils Einarsson , sem er betur þekktur sem Gillzenegger . Sjálfur hefur Egill ekki undan að svara Instagram skilaboðum eftir að hann gantaðist með að hann væri umboðsmaður Rúriks í viðtali á dögunum . Það var löngu orðið ljóst að væri bara tímaspursmál hvenær Rúrik myndi brjóta milljón-fylgjenda múrinn . Aðeins fjórir Íslendingar hafa gert það á undan honum : Björk Guðmundsdóttir tónlistarkona , Hafþór Júlíus Björnsson kraftlyftingamaður og Crossfit meistararnir Sara Sigmundsdóttir og Katrín Davíðsdóttir . Hafþór er með flesta fylgjendur allra Íslendinga eða 1.3 milljónir . Ef Rúrik ætlar sér á toppinn í Instagram heiminum gætu strákarnir þurft að framlengja veru sína á mótinu með góðum sigri gegn Króatíu og smá heppni . Það myndi ekki einungis koma sér vel fyrir Rúrik í kapphlaupinu um fylgjendur , heldur sennilega gleðja nokkur önnur íslensk hjörtu í leiðinni . Rúrik átti ekki einungis góða frammistöðu á vellinum í dag , heldur líka á samfélagsmiðlunum .